חוק השידור הציבורי (תיקון מס' 2), התשע"ה-2015
הצעת חוק ממשלתית, הכנסת ה-20
פורסם: ספר החוקים, חוברת 2502, עמ' 292, 2015-09-10T00:00:00+03:00
חוק השידור הציבורי (תיקון מס' 2), התשע"ה-2015, התקבל בקריאה השנייה ובקריאה השלישית ביום י"ט באלול התשע"ה (3 בספטמבר 2015).
חוק השידור הציבורי (תיקון מס' 2), התשע"ה–2015 (להלן – התיקון), מתקן את חוק השידור הציבורי, התשע"ד-2014 (להלן –החוק) שמטרתו להקים תאגיד שידור ציבורי ולסגור את רשות השידור.
תיקון זה לחוק קובע מספר עניינים:
ראשית, שינוי שם החוק ל"חוק השידור הציבורי הישראלי", שינוי שמו של התאגיד ל"תאגיד השידור הישראלי" ועיגון שמה של תחנת הרדיו "קול ישראל" בחוק.
שנית, דחיית התחילה בחוק ליום 31 במרס 2016 (להלן – יום התחילה), שאז יחל לפעול ולשדר תאגיד השידור הישראלי.
שלישית, נקבע כי בעד שנת 2015 ואילך לא תיגבה אגרה בעד החזקת מקלט טלוויזיה.
בנוסף, נמחק האיסור על המפרק לפטר עובדים כאמצעי לצמצום מספר העובדים או להתייעלות רשות השידור ונקבע, כי לא יראו בפיטורי העובדים שנעשו כאמור לצמצום מספרם או להתייעלות כשלעצמו, כפגיעה בשידורים.
עוד נקבע בחוק, כי המדינה תעביר למפרק את הסכום הנדרש למימון יתרת ההוצאות לתשלום, ובלבד שעד ליום י"ט בכסלו התשע"ו (1 בדצמבר 2015), נחתמו חוזים לפינוי מתחום רשות השידור בתל אביב.
בנוסף, המנהל הכללי הזמני הוסמך לעסוק בכל הפעולות הנדרשות לשם היערכות תאגיד השידור הישראלי לקיום השידורים ביום התחילה, ולמלא את כל התפקידים המוטלים על המנכ"ל לפי החוק, לרבות רכישת תוכן חדש, ויחולו לגביו הוראות החוק החלות על המנכ"ל. כמו כן, תקופת כהונתו של המנכ"ל הזמני תהיה עד תום שנה מיום התחילה. ככלל, אין מניעה למנות אותו לתפקיד המנכ"ל הקבוע של התאגיד, אולם תקופת כהונתו כמנכ"ל זמני תובא בחשבון לעניין תקופת הכהונה הקבועה בחוק למנכ"ל תאגיד השידור הישראלי.
עוד נקבע, כי המנכ"ל הזמני יהיה רשאי לקבל לעבודה, לפני יום התחילה, עד 400 עובדים הנדרשים לשם היערכות לקיום השידורים ביום התחילה, זאת גם אם טרם נקבעה מגבלת שיא כוח אדם על ידי המועצה. קבלת העובדים תיעשה בהליך שוויוני ושקוף לפי כללים שיקבע המנכ"ל הזמני, בהתייעצות עם נציב שירות המדינה, ויפורסמו באתר האינטרנט של תאגיד השידור הישראלי או של משרד התקשורת. לאחר מינויו של מנהל חטיבת החדשות הראשון, קבלת עובדים למשרות עיתונאי, עורך חדשות או מגיש תכניות בחטיבת החדשות, תיעשה בידי מנהל חטיבת החדשות באישור המנכ"ל ובכפוף לכללים שפורסמו. אולם, כי אם מונתה המועצה, המשך קבלת העובדים יהיה טעון את אישורה, והיא אף רשאית להתנות את האישור בתנאים.
בנוסף, בחוק נקבעו הוראות לעניין ועדת איתור מיוחדת לבחירת נושאי משרה, עד למינוי המועצה. בוועדה יכהנו המנכ"ל הזמני כיו"ר הוועדה, יו"ר ועדת האיתור שהוא שופט בדימוס ונושא משרה נוסף שקבע המנכ"ל. נושאי המשרה שימונו על ידי הוועדה המיוחדת, יכהנו תקופה שלא תעלה על שנתיים, אך יוכלו להתקבל לעבודה בתאגיד השידור הישראלי בהליך הקבוע בחוק. אם מונתה המועצה באמצע הליך האיתור, תסיים ועדת האיתור המיוחדת את ההליך, אך מינויו של נושא המשרה, יהיה טעון אישור המועצה.
עוד נקבעו מספר הבהרות לעניין מועד סיום העסקתם של עובדי רשות השידור והטלוויזיה הלימודית, כך שאם מועד סיום העסקתם חלק לפני יום הפרסום, יראו אותם כעובדי רשות השידור או הטלוויזיה הלימודית, לעניין קבלתם בתאגיד השידור הישראלי, בפטור ממכרז.
לסיום, בעת הקריאה השניה והקריאה השלישית במליאת הכנסת, התקבלה הסתייגות לסעיף 12, שעניינו תיקון סעיף 113 לחוק, כך שבסוף פסקה (1)(ב), יבוא: "בשידורי הרשות יש להימנע מחד-צדדיות, ממשפט קדום, מהבעת דעה אישית, ממתן ציונים והדבקת תגים, מהעלמת עובדות או מהטמעתן באורח סלקטיבי שלא לפי ערכן החדשותי".